(7)

Slovakkia puhul on hindamise käigus tuvastatud, et: a. Slovakkia eluasemehinnad on viimase viie aasta jooksul reaalväärtuses pidevalt kasvanud. Vaatamata õiguslikult siduva laenusumma ja tagatisvara väärtuse piirmäära karmistamisele on eluasemehindade kasvumäär alates 2019. aasta algusest kiirenenud. COVID-19 pandeemia ajal on hinnatõus veelgi kiirenenud ning 2021. aasta teises kvartalis jõudis eluasemehindade aastane reaalkasv peaaegu 16 %-ni, mis on suuruselt teine näitaja liidus. Lisaks sellele on eluaseme taskukohasus aja jooksul vähenenud, sest eluasemehinnad kasvavad kiiremini kui kodumajapidamiste sissetulek. Ülehindamise näitajate kohaselt on elamukinnisvara ülehindamise oht suurenemas. Hinnadünaamikat on toetanud ekspansiivne majandus, madalad intressimäärad, suurenenud kodumajapidamiste säästumäär ja suur kodumajapidamiste nõudlus uute eluasemete järele vähese pakkumise tingimustes. b. Hoolimata poliitikameetmete rakendamisest on hüpoteeklaenude kasv Slovakkias viimase kolme aasta jooksul olnud üks liidu suurimaid ning on vastu pidanud ka COVID-19 vapustustele. Slovakkia hüpoteeklaenuturgu iseloomustavad madalad intressimäärad ja suur nõudlus hüpoteeklaenude järele, mida võimendab eluasemehindade tõus ja tugev konkurents laenuandjate vahel. Lisaks on Slovakkia pangandussektor üks tihedamalt kinnisvaraga seotud pangandussektoritest EMP riikides. c. Slovakkia kodumajapidamiste võlakoormus on viimastel aastatel intensiivse laenamise tõttu kasvanud. Pärast aastatepikkust kodumajapidamiste tegeliku võlakoormuse kahekohalist kasvu on kodumajapidamiste võlakoormuse kasv aeglustunud ning 2020. aastal 4 % lähedal stabiliseerunud. Vaatamata kasvu aeglustumisele, mida toetasid ka makrotasandi usaldatavuspoliitika meetmed (võla ja sissetuleku suhtarvu piirmäära kehtestamine ning laenumaksete ja sissetuleku suhtarvu piirmäära karmistamine), on kodumajapidamiste võlakoormuse kasv endiselt üks liidu suurimaid ning on kaasa toonud võla ja SKP suhtarvu suurenemise. Kuigi kodumajapidamised on vähendanud tarbimist kogu COVID-19 pandeemia vältel, on nõudlus eluasemelaenude järele endiselt kõrge. Hüpoteeklaenude refinantseerimine on viimasel ajal isegi kasvanud ning on sageli seotud algse laenusumma nominaalväärtuse suurendamisega. Teine haavatavus tuleneb asjaolust, et märkimisväärse osa laenude tähtaeg ületab laenuvõtja pensioniiga. Neid arenguid ja haavatavusi peab edaspidi tähelepanelikult jälgima. d. Nimetatud haavatavuste kuhjumine võib olla tingitud ka mitmest struktuursest tegurist, näiteks kinnisvaraturu soodne maksusüsteem ja üürituru toimimise piirangud. e. ESRN tunnustab Slovakkias kehtestatud meetmeid, mille eesmärk on leevendada elamukinnisvara praeguseid nõrkusi, sealhulgas eelkõige põhjalikud laenuvõtjapõhised meetmed hüpoteeklaenude andmise ja laenuvõtjate haavatavusega seotud riskide asjakohaseks käsitlemiseks. Eelkõige on positiivne vastutsükliline kapitalipuhvri määr sobiv vahend, mille abil kõrvaldada kiirest krediidikasvust tulenevaid haavatavusi, mis on sektorite lõikes laialt levinud, ja suurendada pangandussektori vastupanuvõimet. f. Tulevikku vaadates ning võttes arvesse keskpika perioodi riskiväljavaateid, hindab ESRN praeguseid makrotasandi usaldatavuspoliitika meetmeid asjakohaseks ja osaliselt piisavaks. Võttes arvesse teatud haavatavuste jätkuvat kuhjumist, oleks asjakohane olemasolevaid laenuvõtjapõhiseid meetmeid peenhäälestada. Kui tsükliliste riskide kuhjumine jätkub või struktuurne haavatavus suureneb, võiksid Slovakkia ametiasutused kaaluda vastutsüklilise kapitalipuhvri taastamist või sektoripõhise süsteemse riski puhvri kehtestamist, et veelgi suurendada vastupanuvõimet elamukinnisvarasektoris tekkivatele riskidele. Lisaks on Euroopa Parlamendi ja nõukogu määruse (EL) nr 575/2013 (3) artikli 458 kohaselt sisereitingutel põhinevate elamukinnisvara riskipositsioonide riskikaalu alampiiri aktiveerimine täiendav võimalus suurendada pangandussektori vastupanuvõimet. Lisaks makrotasandi usaldatavusjärelevalve meetmetele aitaks Slovakkia elamukinnisvarasektoriga seotud süsteemsete riskide allikaid leevendada elamukinnisvaraga seotud soodsa maksusüsteemi korrigeerimine ning rendituru toimimist parandavate meetmete kaalumine.